
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 octombrie 2012

	Nr.
	27/306


R A P O R T

asupra propunerii legislative pentru modificarea Ordonanței de urgență a Guvernului nr.124/2011 pentru modificarea și completarea unor acte normative care reglementează acordarea de beneficii de asistență socială
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 400/2012 din 1 octombrie 2012, cu dezbaterea pe fond în procedură obişnuită, a propunerii legislative pentru modificarea Ordonanței de urgență a Guvernului nr.124/2011 pentru modificarea și completarea unor acte normative care reglementează acordarea de beneficii de asistență socială.
La întocmirea prezentului raport Comisia a avut în vedere:

· avizul Consiliului Legislativ (nr.377/08.05.2012)

· avizul Consiliului Economic şi Social (nr.891/19.04.2012)
· avizul Comisiei juridice, de disciplină şi imunităţi (nr.31/790/8.10.2012).
Propunerea legislativă are ca obiect de reglementare modificarea unor prevederi din Ordonanţa de urgenţă a Guvernului nr.124/2011, respectiv modificarea sau abrogarea unor dispoziţii referitoare la Legea nr.416/2001 privind venitul minim garantat şi la Ordonanţa de urgenţă a Guvernului nr.148/2005 privind susţinerea familiei în vederea creşterii copilului. Astfel, se propune eliminarea condiţionării plăţii beneficiilor de asistenţă socială de plata impozitelor şi taxelor locale.
Comisia propune Plenului Camerei Deputaţilor respingerea iniţiativei legislative din următoarele considerente:

· se încalcă prevederile art.62 din Legea nr.24/2000 privind normele de tehnică legislativă pentru elaborarea actelor normative, care stipulează că „dispoziţiile de modificare şi de completare se încorporează, de la data intrării în vigoare, în actul de bază, identificându-se cu acesta. Intervenţiile ulterioare de modificare sau de completare a acestora trebuie raportate tot la actul normativ de bază.”

· Legea asistenţei sociale nr.192/2011 prevede că beneficiile de asistenţă socială finanţate din bugetul de stat şi, după caz, din bugetele locale, se acordă sub rezerva achitării de către beneficiar a obligaţiilor de plată faţă de bugetul local, avându-se în vedere responsabilizarea beneficiarilor măsurilor de asistenţă socială în îndeplinirea obligaţiilor cetăţeneşti; prin obligativitatea plăţii impozitelor şi taxelor locale se evită în mod special pierderea locuinţei, ceea ce ar genera probleme sociale mult mai grave şi o intervenţie mult mai costisitoare din partea bugetului consolidat.
· Legea nr.571/2003 privind Codul fiscal, Ordonanţa Guvernului nr.92/2003 privind Codul de procedură fiscală, precum şi Legea administraţiei publice locale nr.215/2001, conţin reglementări referitoare la scutirea, eşalonarea, diminuarea nivelului impozitelor şi taxelor locale, măsuri care pot fi aprobate prin hotărâre a consiliului local.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 10 octombrie 2012 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în Ministerul Muncii, Familiei şi Protecţiei Sociale.
La lucrări au fost prezenţi 22 deputaţi, din totalul de 24 membri ai comisiei.

Raportul a fost adoptat cu unanimitate de voturi.
Propunerea legislativă a fost respinsă de Senat în şedinţa din 24 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly

Şef serviciu Elena Mesaroş

Întocmit,

Expert parlamentar Lidia Vlădescu

